1 dood, 2 beseer toe gesin begrafnisonderneming besoekFoto: Pixabay Een persoon is dood en twee ander beseer toe ŉ gesin Woensdagmiddag ŉ begrafnisonderneming in Soweto in Gauteng besoek het. Kapt. Mpande Khoza, woordvoerder van die polisie, sê die gesin het glo die onderneming besoek om die begrafniskoste van ŉ oorlede familielid te betaal toe hulle deur vier verdagtes oorrompel is. Een man is glo op die toneel dood terwyl ŉ ander man en ŉ vrou in ŉ bedenklike toestand is nadat die verdagtes hulle geskiet het. Beide beseerdes is na ŉ hospitaal gehaas. “Die gesin van Diepkloof in Soweto het na die Jabulani-winkelsentrum gegaan om geld te onttrek vir die begrafniskoste van hul familielid wat Saterdag begrawe moes word. Toe hulle by die begrafnisonderneming aankom, is hulle oorval deur vier verdagtes wat die geld by hulle geëis het,” het Khoza gesê. Volgens Khoza is die een man doodgeskiet omdat hy die vrou wou beskerm wat in besit van die kontant was. Hy het ook lede van die publiek gewaarsku om te waak daarteen om kontant aan hulle te dra. “Ons wil ŉ beroep doen op die gemeenskap om groot bedrae kontant liefs te vermy. As jy iemand moet betaal, betaal dit liewer oor sonder om kontant by jou te hê. Kriminele hou ’n mens dop, en hulle weet wanneer hulle kan toeslaan as daar groot bedrae geld betrokke is.” Niemand is nog in verband met die voorval in hegtenis geneem nie. ŉ Ondersoek duur voort.